Jimmy Nielsen fik lov til at forlade AaB efter 11 års tro tjeneste i klubben.

Efter 398 kampe for AaB skifter Jimmy Nielsen til Leicester i den engelske 1. division på en 2-årig kontrakt. Dermed slutter en epoke i AaB, hvor Jimmy Nielsen har vogtet målet i 398 officielle kampe, hvilket i kampantal kun er overgået af Torben Boye og Henrik Rasmussen. Jimmy Nielsen, der to gange er blevet kåret som årets målmand i Danmark, får således ny hjemmebane på Walkers Stadium, hvor den blonde keeper af den nytiltrådte manager Martin Allen er udset som førstemålmand for klubben i den næstbedste engelske fodboldrække. AaB's sportsdirektør Lynge Jakobsen beklager Jimmy Nielsens afgang: - Selvfølgelig er vi kede af at miste en kanonmålmand som Jimmy, der har leveret et flot stykke arbejde i AaB. Samtidig har Jimmy altid været en god repræsentant for klubben, og en så loyal spiller som Jimmy hverken kan eller vil vi stå i vejen, når en chance som denne er opstået, siger Lynge Jakobsen. - Derfor ønsker vi selvfølgelig også Jimmy Nielsen held og lykke med kontrakten i Leicester, og skulle han en dag have lyst til at vende tilbage, så finder vi nok et par handsker til ham, konstaterer Lynge Jakobsen. Leicester City var senest at finde i Premier League i sæsonen 2003/2004.